Полкът участва в първия период на Втората световна война (1941 – 1945) в състава на 4-та конна бригада от 2-ра конна дивизия. През 1943 година е на Прикриващия фронт. На 14 септември за командир на полка е назначен полковник Тодор Семов, а на 14 октомври 1944 година е придаден към Бронираната бригада за успешно преследване на противника от Ниш към Прокупле. След това е придаден към 6-а пехотна дивизия в чийто състав взема участие в Косовската операция. Преследва противника към Куршумлия, Добриновец, Алексинац и достига до връх Остро купле, Копаоник планина. На 23 ноември 1944 година влиза в Митровица, където с 35 убити завършва бойният му път. На 4 декември 1944 година се завръща в Ямбол и е демобилизиран.